मेरे चाकर, अरब साथियें दी मददी कन्ने, तम्बू गड्डने ते अग्ग बालने गी लग्गी पे। जिस बेल्लै ए सब किश होआ करदा हुन्दा, तां में पूरबा आले पासै सैर करन निकली जन्दा। अपने बूटें दे नशानें उप्पर, अपनी बापसी दा भरोसा करियै। अपने नौकरें चाकरें दियां खुशी-भरोचियां बाजां सुनदे होई बी में बड़ी खरी चाली, मरुभूमि दी दोआसी गी जानी सकदा हा, मसूस करी सकदा हा। इयै जनेह नजारें दा असर मेरा साह सत नईं हा घटांदा, उल्टा में ञ्याणपुने आले उस जोशै कन्ने भरोई जंदा, जड़ा मेरे उस आत्म भरोसे दे कारण जन्म लैंदा, जिसने मिगी इस काबल बनाया हा जे में इक्कला एशिया दी उस दूरै 2 तगर फैली दी मरुभूमि च खड़ोते दा हा। पर ए मान-भावना खिन-भरै गै औन्दी ऐ की जे मनुक्ख भामें जित्थें मरजी फिरै, ओ उस सौंगली कन्ने जरूर बज्जेदा रौंह्न्दा ऐ जड़ी उसी अपने बतनियें कन्ने बन्नी रखदी ऐ। ते फी मेरे आलै दोआलै रात घनोन लगी पौंदी ते में परतोई पौंदा। मेरा परतोना, जियां में अपने घरै दी डयोडी बल्ल जा करदा होआं। अपने तम्बूएं कश बलदी अग्ग में बड़ा खुश होइऐ दिखदा ते अखीर जिसलै में ठकाने उप्पर आई पुजदा तां मिगी इयां बजोंदा जियां इनें बरानें चा निकलियै मेरा अपना घर सामनै आई खड़ोता ऐ। मेरे अरब साथी अपनी रुट्टी दे धंधे च लग्गे दे हे। इक दूए कन्ने छोने कारण ठनकदे, मिसर देसै दे बने दे, चाह् दे प्यालें दे मझाटै बिन ब्याही दी जुआन कुड़िया जनेई दोगची, अग्गी उप्पर चड़ी दी, इंगलैंड दे बारै पराने गीत गुन गुना करदी ही ते बड़ी ईना कन्ने खड़ोते दा हा मेरा तम्बू जेदे खुल्ले दे भित्त स्वागत करदियें नजरें कन्नें मेरे बल्ल दिक्खै करदे हे।